‘ধর্মের জয় হবে' রায় শোনার পর এই তাঁর প্রাথমিক প্রতিক্রিয়া। ২১ বছরের পুরনো আয়ের সঙ্গে সঙ্গতিহীন সম্পত্তি মামলায় সুপ্রিম কোর্টে দোষী সাব্যস্ত 'আম্মা' জয়ললিতার কয়েক দশকের ছায়াসঙ্গী 'চিন্নাম্মা' শশিকলা। ৪ বছরের কারাদণ্ডের নির্দেশ। আজকের রায়ে আদালত তাঁকে দ্রুত চেন্নাই পুলিশের হাতে ধরাও দিতে বলেছে। কিন্তু জেলে যাওয়ার আগে নিজেকে বাঁচানোর মরিয়া প্রচেষ্টা চালিয়ে যাচ্ছেন শশিকলা। সুপ্রিম কোর্টের রায় ঘোষণার মিনিটখানেক বাদেই এআইএডিএমকে দলের তরফে টুইট করে বলা হয়, ‘যখনই জয়ললিতার বিপদ এসেছে, তখনই শশিকলা তাঁর নিজের উপর সেই দায় নিয়ে নিয়েছেন। ঝাপিয়ে পড়েছেন। এ বার তিনি আদালতের রায় মেনে নিচ্ছেন।’ এরই সঙ্গে শশিকলার বক্তব্যও তুলে ধরা হয় দলের টুইটার পেজে। সেখানে শশিকলা জানান, ধর্মেরই জয় হবে। আইন অনুযায়ী, সাজার মেয়াদ শেষ হওয়ার পরের ছ’বছরও তিনি আর ভোটে দাঁড়াতে পারবেন না। কাজেই আগামী ১০ বছরের জন্য মুখ্যমন্ত্রীর দরজা তাঁর কাছে বন্ধই হয়ে গেল বলে আইনজীবীদের একাংশের মত। এই রায়ে শশীকলার মুখ্যমন্ত্রী হওয়ার স্বপ্ন শেষ করে দিলেও, এর মধ্যেই জল্পনা শুরু হয়ে গেছে, কে হতে চলেছেন তামিলনাড়ুর পরবর্তী মুখ্যমন্ত্রী?  সূত্রের খবর, শীর্ষ আদালতের রায়ে ঘোষণার পরই কুভাথুরের যে রিসর্টে ছিলেন শশীকলা সেখানে এআইএডিএমকে বিধায়কদের নিয়ে জরুরিকালীন ভিত্তিতে বৈঠকের ডাক দেন শশীকলা। দলীয় সূত্রে খবর, প্ল্যান বি সামনে আনতে চলেছেন শশীকলা। বৈঠকের পরই দলের তরফে ঘোষণা করা হয় এআইএডিএমকে-র প্রধাণ হচ্ছেন এডাপাড্ডি কে পালানিসামি। বিধানসভায় পরিষদীয় দলের নতুন নেতাও নির্বাচিত হয়েছেন শশী-ঘনিষ্ঠ এই নেতা। এখানেই শেষ নয় পনীরসেলভমের এআইএডিএমকে-এর প্রাথমিক সদস্য পদ বাতিল করে দেন ‘চিন্নাম্মা’। অন্যদিকে পণীরসেলভমের বাড়িতে একের পর এক বিধায়করা জড়ো হতে শুরু করেছেন।  ক্ষমতার দখলদারি নিয়ে দু’পক্ষের ‘লড়াই’ এখনও জারি।